ORDE do 28 de xullo de 2008 pola que se establecen as bases reguladoras para a concesión, en réxime de concorrencia competitiva, das subvencións a Pemes, para o impulso de actuacións de fomento, difusión e sensibilización en materia de responsabilidade social no ámbito da Comunidade Autónoma de Galicia.
CONSELLERÍA DE TRABALLO — III. OUTRAS DISPOSICIÓNS — 04/08/2008

O 5 de febreiro de 2007 asinábase o acordo denominado Novo Marco de Relacións Laborais en Galicia. Acordo polo Emprego, como froito do proceso de Diálogo Social en Galicia, iniciado coa sinatura da Declaración Institucional do 5 de novembro de 2005.
O referido acordo é, á súa vez, un compendio de nove acordos entre os que se atopa o denominado Acordo a Prol da Responsabilidade Social Empresarial en Galicia.
A responsabilidade social das empresas recollíase no Libro verde da UE (2001), documento xurdido do Consello Europeo de Lisboa de marzo do ano 2000, como un concepto segundo o cal as empresas deciden voluntariamente contribuír á consecución dunha sociedade mellor e un ambiente máis limpo, definición que o Foro de Expertos ampliaba e, por consenso, establecía que a RSE é a integración voluntaria no seu goberno e xestión, nas súas estratexias políticas e procedementos, das preocupacións sociais, laborais, ambientais e de respecto aos dereitos humanos que xorden da relación e o diálogo transparentes cos seus grupos de interese, responsabilizándose así das consecuencias e impactos que derivan das súas accións.
No que se refire á Comunidade Autónoma galega, enténdese que a idea de RSE está necesariamente cinguida a un contorno sociolaboral e ambiental que, unida ao desenvolvemento económico, configura os parámetros de calidade de vida que desexamos e que responde ao concepto de desenvolvemento sustentable e de competencia responsable.
Por iso, no proceso de diálogo social, as partes asinantes do Acordo a Prol da Responsabilidade Social en Galicia, acordaban apostar polo fomento da responsabilidade social empresarial no noso país, para o cal amosaban a súa conformidade para que as políticas, medidas e plans a desenvolver na materia na nosa comunidade autónoma pivotasen sobre diversos principios ou liñas de actuación dirixidos, de xeito directo, ao tecido empresarial composto na súa maioría, por pequenas e medianas empresas (Pemes).
Entre outras liñas de actuación en materia de RSE recollidas no referido acordo e destinadas ás empresas atópanse, o fomento da formación, da transparencia informativa, o impulso da implantación nas empresas de sistemas de xestión, a mellora das condicións laborais dos traballadores e traballadoras, a promoción dos valores da RSE e a creación de liñas de axuda.
Por todo o exposto, consultado o Consello Galego de Relacións Laborais, en uso das facultades que teño atribuídas e para a debida aplicación dos créditos orzamentarios para o fin que foron establecidos,
DISPOÑO:
Capítulo I
Obxecto e ámbito de aplicación
Artigo 1º.-Obxecto.
Esta orde ten por obxecto establecer as bases reguladoras da concesión das axudas dirixidas ao impulso de actuacións de fomento, difusión e sensibilización no ámbito da responsabilidade social empresarial mediante o financiamento dos gastos que as pequenas e medianas empresas (Pemes) galegas leven a cabo neste eido durante o ano 2008.
Artigo 2º.-Actuacións e gastos subvencionables.
As actuacións subvencionables desagréganse nas seguintes liñas de actuación:
Liña I: actividades de formación que teñan como obxectivo a iniciación, cualificación ou perfeccionamento na responsabilidade social das empresas.
Para estes efectos terán a consideración de gastos subvencionables a organización ou participación das traballadoras e traballadores e do persoal directivo da empresa, en congresos, seminarios, cursos, xornadas, simposios ou similares no eido da RSE.
Liña II: actividades de fomento, difusión e sensibilización da responsabilidade social da empresa tanto de xeito interno coma externo.
Para estes efectos terán a consideración de gastos subvencionables, os gastos derivados da edición de folletos, enquisas, boletíns, publicacións, creación ou ampliación de páxinas web con contidos en materia de RSE, ou calquera outra actividade promocional que fomente a responsabilidade social da empresa de xeito interno ou externo.
Liña III: deseño ou implantación de sistemas ou ferramentas para favorecer a xestión da RSE nas Peme.
Para estes efectos terán a consideración de gastos subvencionables, os gastos derivados de asesoramento ou consultaría para a implantación na empresa de sistemas que favorezan a RSE en materias tales como:
Calidade no traballo, organización e flexibilidade nas condicións de traballo, diálogo social e participación dos traballadores, igualdade entre homes e mulleres, inclusión social ou conciliación da vida laboral e familiar.
Así mesmo, serán considerados subvencionables a elaboración de estudos, traballos de documentación, análise e investigación en RSE realizados dentro do marco das empresas beneficiarias.
Artigo 3º.-Financiamento e normativa reguladora.
A concesión das axudas previstas nesta orde estará suxeita á existencia de crédito orzamentario e realizarase con cargo á aplicación 16.04. 324A 474.0 código de proxecto, 2008 00547 da Dirección Xeral de Relacións Laborais, por importe total de cento cincuenta mil euros (150.000 ).
Artigo 4º.-Beneficiarias.
Poderán ser beneficiarias destas axudas as empresas con domicilio social ou centro de traballo na Comunidade Autónoma de Galicia, que reúnan a condición de pequena e mediana empresa (Peme).
Para os efectos desta orde, considerase Peme a empresa que empregue a menos de 250 traballadores e que non supere os 50 millóns de euros de volume de negocio anual ou o seu balance anual sexa inferior a 43 millóns de euros.
Artigo 5º.-Contía das axudas.
A contía das axudas previstas non poderán superar o 60% dos gastos necesarios para a súa realización, ata un máximo de 3.000 euros por beneficiaria, se se trata de axudas previstas nas Liñas I e II, e un máximo de 5.000 euros por beneficiaria polo que respecta á Liña III.
Capítulo II
Competencia e procedemento
Artigo 6º.-Competencia.
A competencia para coñecer e resolver as solicitudes de subvencións previstas nesta orde, por delegación do/a conselleiro/a de Traballo, corresponderalle á persoa titular da Dirección Xeral de Relacións Laborais.
Artigo 7º.-Solicitudes, prazo e documentación.
1. Solicitudes.
As solicitudes de axudas e subvencións recollidas nas distintas liñas desta orde, deberán formalizarse por separado para cada un deles e dirixiranse ao órgano competente para resolver e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
A presentación da solicitude de subvención pola entidade comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido na Lei de orzamentos xerais da Comunidade Autónoma de Galicia para o ano 2008 e no artigo 19 da Lei 9/2007, do 13 de xuño, de suvencións de Galicia.
Non obstante, a persoa solicitante poderá denegar expresamente o consentimento, debendo presentar entón a certificación nos termos previstos regulamentariamente.
Mediante a presentación da solicitude de subvención o interesado presta expresamente o seu consentimento á Consellería de Traballo para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. (DOG nº 153, do 9 de agosto).
Segundo o establecido nos artigos 6.3º e 14.2º da Lei 9/2007, as persoas interesadas poderán consultar esta orde e obter os impresos necesarios desde a páxina web da Consellería de Traballo.
2. O prazo para a presentación de solicitudes de axudas rematará no prazo dun mes contado desde o día seguinte ao da publicación da norma no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
3. As solicitudes presentaranse no modelo que figura como anexo I desta orde, e deberán ir acompañadas da documentación xenérica e específica que de seguido se relaciona:
3.1. Documentación xenérica:
-Modelo de declaración xurada segundo anexo I desta orde.
-Fotocopia cotexada da tarxeta acreditativa do número de identificación fiscal da entidade solicitante.
-Fotocopia cotexada do documento nacional de identidade da persoa ou persoas que teñan a representación legal.
-Ficha de solicitude da transferencia bancaria segundo o anexo III desta orde.
-Declaración do conxunto de todas as solicitudes efectuadas ou concedidas, para un mesmo proxecto ou actividade, perante outras administracións ou outros entes públicos ou privados, nacionais ou internacionais, así como as axudas solicitadas ou concedidas sometidas ao réxime de minimis nos tres últimos anos, segundo anexo IV desta orde.
-Memoria das actividades realizadas pola empresa solicitante en anos anteriores en materia de RSE.
-Orzamento detallado dos gastos para os que se solicita a subvención, cuantificado economicamente en todos os seus epígrafes.
-Copia cotexada dos documentos TC2 da empresa solicitante, referidos ao mes inmediatamente anterior á presentación da solicitude ou, de ser o caso, documentación que acredite o carácter de conselleiro ou membro dos órganos de administración da empresa.
-Balance e conta de resultados da entidade solicitante do último exercicio pechado anterior á data da solicitude.
3.2 Documentación específica:
Liña I:
-No caso de organización de actividades, data e lugar de celebración das actividades formativas, destinatarios destas e nome das persoas relatoras.
-No caso de organización de actividades, titulación e currículo que acredite a especial cualificación para impartir as actividades de formación obxecto da axuda. No caso de prestación de servizo por persoas xurídicas deberase xuntar o contrato que une á/ao relator/a coa empresa prestadora do servizo de formación.
-No suposto de participación en actividades, diploma, certificado ou outra documentación que acredite a asistencia a estas, expedidos pola entidade organizadora.
Liña II:
-Proposta das actividades para as que se solicita a subvención, especificando os medios previstos para a súa realización e o ámbito ou ámbitos aos que vai dirixida.
Liña III:
-Proposta das actividades para as que se solicita a subvención, especificando a súa finalidade, as persoas destinatarias e os medios previstos para a súa realización, e calendario de execución da actividade.
-Documentación acreditativa de capacidade profesional da empresa que realiza os traballos obxecto da subvención incluíndo relación dos traballos semellantes realizados nos tres últimos anos.
As entidades que soliciten máis dunha liña dos previstos nesta orde, unicamente deberán xuntar un exemplar da documentación xenérica coa primeira das solicitudes presentadas, facendo constar tal circunstancia nas posteriores. En todo caso, todas as solicitudes deberán presentarse xunto coa documentación específica para a liña de axuda respectiva.
Artigo 8º.-Instrución.
1. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común requirirá á entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará desistida da súa petición, logo de resolución, que deberá ser ditada nos termos previstos no artigo 42 da antedita lei.
2. O órgano instrutor dos expedientes será o Servizo de Relacións Laborais da Subdirección Xeral de Traballo, que realizará as actuacións necesarias para comprobar os datos en virtude dos cales se debe formular a proposta de resolución.
3. O procedemento de concesión das subvencións recollidas nesta orde tramitarase en réxime de concorrencia competitiva, nos termos establecidos no artigo 19.1º da Lei 9/2007, do 13 de xuño, de subvencións de Galicia.
Artigo 9º.-Avaliación das solicitudes.
Unha vez instruídos os expedientes pasarán para o seu exame á comisión de avaliación que informará ao órgano instrutor. Este órgano elevará a proposta ao/á director/a xeral de Relacións Laborais que, por delegación da/do conselleira/o de Traballo, resolverá poñendo fin á vía administrativa.
Para os efectos do disposto no parágrafo anterior a comisión de avaliación estará formada polos seguintes membros: a persoa titular da Subdirección Xeral de Relacións Laborais, quen presidirá, o/a xefe/a do Servizo de Relacións Laborais e o/a xefe/a de sección de Relacións Laborais, que actuarán como vogais, e un/ha funcionario/a designado/a pola presidencia, que actuará como secretario/a.
A dita comisión poderá adoptar validamente os seus acordos, sempre que asistan a ela a presidenta, ou persoa na que delegue, un/unha vogal e o/a secretario/a. Se por calquera causa, no momento no que a comisión de valoración teña que examinar as solicitudes, algunha das persoas que a compoñen non puidese asistir, será substituída polo/a funcionario/a que para o efecto designe a persoa titular da Dirección Xeral de Relacións Laborais.
Artigo 10º.-Criterios de avaliación.
A valoración das solicitudes presentadas efectuarase de acordo cos criterios e a ponderación que de seguido se relacionan:
1º Adecuación ás políticas e medios de actuación no eido da RSE en Galicia conforme ao Acordo polo Emprego asinado no marco do diálogo social en Galicia. Máximo 15 puntos.
2º Ámbito de repercusión territorial e social das actuacións, valorando o número de traballadoras e traballadores que resulten beneficiarias da acción. Máximo 15 puntos.
3º Integración de medidas que redunden nunha visión innovadora das relacións laborais e da mellora da organización ou da calidade nas condicións de traballo. Máximo 15 puntos.
4º Integración da dimensión da igualdade de oportunidades entre mulleres e homes no proxecto presentado e nas persoas destinatarias deste. Máximo 15 puntos.
5º Certificación acreditativa da existencia de sistemas de calidade ou excelencia, políticas de igualdade ou ambientais. Máximo 10 puntos.
6º Actuacións en materia de RSE realizadas con anterioridade. Máximo 10 puntos.
7º Os elementos innovadores do proxecto presentado. Máximo 10 puntos.
8º Utilización da lingua galega. Máximo 10 puntos.
A concesión destas subvencións realízase mediante a comparación de todas as solicitudes presentadas, establecéndose unha prelación entre elas de acordo cos criterios de valoración fixados no parágrafo anterior, e adxudicarase a aquelas propostas que obtivesen maior puntuación.
Artigo 11º-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Dirección Xeral de Relacións Laborais da Conselleria de Traballo por delegación do/a conselleiro/a.
2. Logo da fiscalización da proposta polo órgano interventor da consellería, o órgano concedente ditará a correspondente resolución que se lles notificará ás entidades interesadas.
3. O prazo para resolver e notificar será de tres meses. En todo caso, o antedito prazo non comezará a computarse ata que transcorra o prazo previsto para a presentación de solicitudes. Transcorrido o antedito prazo sen que se ditase resolución expresa, entenderase desestimada a solicitude, de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia, á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
5. De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos art. 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Artigo 12º.-Forma de pagamento e xustificación.
1. Unha vez notificada a resolución definitiva, as persoas interesadas disporán dun prazo de dez días para a súa aceptación, transcorrido este, sen que se producise manifestación expresa, entenderase tacitamente aceptada, segundo o artigo 21.5º da Lei 9/2007, de subvencións de Galicia.
2. O pagamento efectuarase de xeito nominativo e pagamento único, pola súa totalidade, a favor das beneficiarias e logo da acreditación dos gastos e pagamentos realizados ata o tope máximo da contía inicialmente concedida como subvención.
En todo caso, a forma de xustificación deberá aterse ao previsto no artigo 28 da Lei 9/2007, do 13 de xuño, de subvencións de Galicia.
De non achegarse con anterioridade, o pagamento das axudas quedará condicionado á presentación, antes do 30 de novembro de 2008, da documentación que corresponda, relacionada nos puntos seguintes:
-Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión.
-No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas e/ou concedidas como as pendentes de resolución, das distintas administracións públicas competentes ou outros entes públicos así como as axudas solicitadas ou concedidas sometidas ao réxime de minimis nos tres últimos anos ou, de ser o caso, que non solicitou nin percibiu outras axudas ou subvencións.
Non poderá realizarse en ningún caso o pagamento da subvención mentres a beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Capítulo III
Obrigas, compatibilidade, seguimento e control
Artigo 13º.-Prohibicións, incompatibilidades e concorrencia.
A entidade solicitante non poderá atoparse incursa nas prohibicións para obter a condición de beneficiario/a sinaladas no artigo 13 da Lei 38/2003, do 17 de novembro, xeral de subvencións, e no artigo 10 da Lei 9/2007 de subvencións de Galicia, circunstancia que se xustificará mediante a declaración contida no anexo I desta orde.
En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a persoa ou entidade beneficiaria. Non se poderán imputar os mesmos gastos aos distintos tipos de axudas previstos nesta orde.
Artigo 14º.-Obrigas das beneficiarias.
Son obrigas das entidades beneficiarias das axudas e subvencións as sinaladas no artigo 11 da Lei 9/2007, de subvencións de Galicia, en especial as seguintes:
a) Acreditar con anterioridade a proposta de resolución, así como antes das correspondentes propostas de pagamento, que se atopa ao corrente das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda por ningún concepto, coa administración pública da comunidade autónoma.
b) Realizar a actividade que fundamente a concesión da axuda ou subvención.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos/as beneficiarios/as e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
d) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
e) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se é o caso, á Intervención Xeral da comunidade autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea e achegar canta información lle sexa requirida no exercicio das actuacións anteriores.
Así mesmo, segundo o establecido no artigo 14 e no 15.3º, as entidades beneficiarias deberán dar a adecuada publicidade do carácter público do financiamento dos programas, actividades, investimentos ou actuacións de calquera tipo que sexan obxecto de subvención, especificándoo así nas comunicacións e publicacións que as beneficiarias fagan das referidas actuacións subvencionadas.
Artigo 15º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 16º.-Revogación e reintegro.
Procederá a revogación das subvencións, así como o reintegro total ou parcial das cantidades percibidas e a esixencia do xuro de demora, nos casos e nos termos previstos nos artigos 32 e 33 da citada Lei 9/2007 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña ao establecido na Lei 9/2007.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da lei sobre infraccións e sancións na orde social.
Artigo 17º.-Seguimento e control.
Sen prexuízo das facultades que teñan atribuídas outros órganos da administración, a Consellería de Traballo levará a cabo funcións de control, avaliación e seguimento das liñas de actuación.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos esixidos nesta orde e demais normas vixentes que resulten de aplicación. Para estes efectos as beneficiarias deberán cumprir as obrigas de comprobación que se establezan nesta orde e na resolución de concesión.
Artigo 18º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo que non poderán exceder dos límites cuantitativos establecidos no Regulamento (CE) núm. 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa, a axuda total de mínimis concedida a unha empresa determinada non será superior a 200.000 euros durante calquera período de tres exercicios fiscais, ou a 100.000 euros cando se trate dunha empresa que opere no sector do transporte por estrada.
Disposicións adicionais
Primeira.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións esixidas nos diferentes programas desta orde, agás aquelas que de acordo co artigo 35.f) da Lei 30/1992, do 26 de novembro, do réxime xurídico das administracións públicas e do procedemento administrativo común, xa se atopen en poder da administración actuante.
Segunda.-Apróbase a delegación de atribucións do/a conselleiro/a de Traballo na persoa titular da Dirección Xeral de Relacións Laborais, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións de concesión destas ditadas por delegación do/a conselleiro/a.
Disposicións derradeiras
Primeira.-Facúltase á persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de xullo de 2008.
Ricardo J. Varela Sánchez
Conselleiro de Traballo
Ver referencia pdf "14900D009P052.PDF"